Signs

Film dal mais da Curdin Fliri

Tut quai che il pur Graham Hess (Mel Gibson) ha cret enfin ussa dal mund sa mida en in mument, cur ch'el chatta in segn curius scrit en ses champ da semulina. Cur ch'el cumenza ad investigar pli intensivamain quest misteri, chatta el insatge che mida per adina la vita dad el, da ses frar (Joaquin Phoenix) e da ses dus uffants. Scriptur e reschissur M. Night Shyamalan ("The sixth sense") prenda quest settember ils aspectaturs sin in viadi misterius cun ses film "Signs". Ina istorgia infernala che va suenter al misteri fenomenal dals dissegns en ils champs - che èn enconuschents sin tut il mund - e tge effects che quels fan sin in pur e sia famiglia.

En il gener misteri e tensiun è il film "Signs" definitiv in da mes favurits. El fa tschiffar la pel-giaglina ed ins dat da quels sigls che fan circa star saldà il cor. Ils giugaders sezs giogan bain, ma na excellent. In grond cumpliment al reschissur Shyamalan che mussa, sco gia tar "The sixth sense" in film plain tensiun, ina fitg buna istorgia e la musica che sa cunfa plainamain cul film. Sch'ins stat in pau bain attent ves'ins blers pitschens detagls che fan ora bler en l'istorgia. "Signs" cumpara als 12 da settember 2002 en ils kinos svizzers.